Dr. M.J. du Plessis Gereformeerde Kerk Bellville Datum: 15 Mei 2005 (aandf).
Sing vooraf: Psalm 148:5.
Teks: Kategismus Sondag 47. Psalm 25:14
Die verborgenheid van die HERE is vir die wat Hom vrees, en sy verbond om hulle dit bekend te maak. (Psalms 25:14 AFR53)
Die HERE het 'n verborge en 'n geopenbaarde sy.
Die verborge sy is waarvan die HERE in hierdie Psalm praat: Voorwaar…..
God is verborge, want Hy bewoon 'n ontoeganklike lig.
…wat alleen onsterflikheid besit en 'n ontoeganklike lig bewoon, wat geen mens gesien het of kan sien nie, aan wie toekom eer en ewige krag. Amen. (1 Timoteus 6:16 AFR53)
Sy liefde is soos sy Wese - ondeurgrondelik . Luister hoe beskryf die Heilige Gees dit in Romeine 8:
Wie sal ons skei van die liefde van Christus verdrukking of benoudheid of vervolging of honger of naaktheid of gevaar of swaard? Soos geskrywe is: Om U ontwil word ons die hele dag gedood, ons is gereken as slagskape. Maar in al hierdie dinge is ons meer as oorwinnaars deur Hom wat ons liefgehad het. Want ek is versekerd dat geen dood of lewe of engele of owerhede of magte of teenwoordige of toekomende dinge of hoogte of diepte of enige ander skepsel ons sal kan skei van die liefde van God wat daar in Christus Jesus, onse Here, is nie. (Romeine 8:35-39 AFR53)
Maar aan die ander kant openbaar Hy Homself ook aan ons:
Hy laat sy aangesig oor ons skyn
…die HERE sal sy aangesig oor jou laat skyn en jou genadig wees; (Numeri 6:25 AFR53)
Mag God ons genadig wees en ons seën; mag Hy sy aangesig by ons laat skyn! (Psalm 67:1 AFR53)
Hy openbaar Hom deur die werking van sy Gees in die profete. Dink maar net aan die volgende gedeelte in die Bybel waar die Here met Moses en die sewentig oudstes werk:
Daarop het die HERE neergedaal in die wolk en met hom gespreek; en Hy het van die Gees wat op hom was, afgesonder en op die sewentig oudstes gelê. En terwyl die Gees op hulle rus, het hulle geprofeteer; maar daarna nie meer nie. (Numeri 11:25 AFR53)
Hy openbaar Hom aan ons in die Seun, Jesus Christus ons Here
Maar toe dit God behaag het, wat my afgesonder het van die skoot van my moeder af en deur sy genade geroep het, om sy Seun in my te openbaar, sodat ek Hom onder die heidene sou verkondig, het ek dadelik nie vlees en bloed geraadpleeg nie, (Galasiërs 1:15-16 AFR53)
Jesus sê vir hom: Ek is so lankal by julle, en het jy My nie geken nie, Filippus? Hy wat My gesien het, het die Vader gesien. En hoe sê jy: Toon ons die Vader? (Johannes 14:9 AFR53)
Jesus sê ook: Ek het U Naam geopenbaar aan die wat U my uit die wêreld gegee het.
Ek het u Naam geopenbaar aan die mense wat U My uit die wêreld gegee het. Hulle het aan U behoort, en U het hulle aan My gegee, en hulle het u woord bewaar. (Johannes 17:6 AFR53)
Daarom is dit noodsaaklik dat die kerk van die Here altyd sal bid: Laat U Naam geheilig word.
Dit is woorde waarmee ons bid dat ons:
Die Naam van die Here mag ken
Dis ook 'n gebed dat ons die Naam van die Here mag bely
Dis verder ook 'n gebed dat God aan ons die verborgenheid van God se Naam mag openbaar.
1. Die Naam van die Here mag ken
Die geheim van God se Naam is aan sy kinders toevertrou - hulle ken Hom deur sy Naam. Vir die wat die Naam van die Here ken en vrees, is God 'n bekende en lewende God wat elke oomblik by en met hulle is.
So moet ons dan beskou word as dienaars van Christus en bedienaars van die verborgenhede van God. (1 Korintiërs 4:1 AFR53)
deurdat Hy aan ons die verborgenheid van sy wil bekend gemaak het na sy welbehae wat Hy in Homself voorgeneem het, (Efesiërs 1:9 AFR53)
Die teenoorgestelde is ook waar: Vir die wat die Here nie ken en aanbid nie is Hy 'n onbekende God ( 'n Wrede God - daarom is Hy onaanvarbaar vir baie moderne mense.)
Hoe kan mense God ken? Op watter verskillende maniere? Natuurlik openbaar die Here Hom die eerste aan alle mense in die natuur.
Daarin sien ons al sy majesteit in die dinge wat Hy doen en onderhou.
Maar dit openbaar nie die Naam van die Here aan ons nie - dit openbaar net sy majesteit en almag.
Die Here openbaar sy Naam aan ons in sy Woord.
Die Naam van die Here is ook sy Wese.
Die Bybel noem die Name van die Here - sy Name is Hyself, soos wat Hy na sy aard en Wese is, soos wat Hy na ons toe kom.
Elke Naam van die Here openbaar hoe Hy met ons in 'n gemeenskapsverhouding kom.
Die gelowiges vertrou op die Naam van die Here, want in sy Naam maak Hy sy verborgenhede bekend.
Sy Naam openbaar Hom as God, ons Skepper, as ons Verbondsgod wat vir ons 'n God is wat ons sy volk maak.
Sy Naam openbaar dat Hy ons in die verdienste van die Here Jesus Christus sy kinders maak.
Sy Naam openbaar al die voorregte wat Hy vir ons gegee het in die Here Jesus Christus.
Deur die werk van God die Heilige Gees ken ons die Here Jesus Christus en God die Vader.
Maar omdat ons in sonde vasgevang is, ken ons nou net ten dele. Dit staan duidelik in 1 Korintiërs 13:9-12:
Want ons ken ten dele en ons profeteer ten dele. Maar as die volmaakte gekom het, dan sal wat ten dele is, tot niet gaan. Toe ek 'n kind was, het ek gepraat soos 'n kind, gedink soos 'n kind, geredeneer soos 'n kind; maar nou dat ek 'n man is, het ek die dinge van 'n kind afgelê. Want nou sien ons deur 'n spieël in 'n raaisel, maar eendag van aangesig tot aangesig. Nou ken ek ten dele, maar eendag sal ek ten volle ken, net soos ek ten volle geken is. (1 Korintiërs 13:9-12 AFR53)
Daarom bid ons om die Here meer en meer te mag ken.
Met ken verstaan ons natuurlik reg ken!
Ons wil al die vreugde ken wat die Drie-Enige God vir ons beskik, want van ellendes in hierdie lewe weet ons heeltemal genoeg, omdat ons dit feitlik daagliks ervaar.
Ons wil weet van die troos wat die Here se naam vir ons inhou, want in sy Naam het ons die hoop op die ewigheid en al die dinge wat daarmee saamgaan, soos bv. die ewige lewe, en om met ons liggame uit die graf te mag opstaan met die wederkoms.
En dan die hoop dat ons volmaak sal opstaan en dat ons nie weer sal siek of arm word nie, en dat daar anderkant geen kans is dat ons ooit weer sal kan doodgaan nie.
Om die dinge te kan verstaan en te glo, vereis kennis, want 'n mens kan nie iets glo waarvan jy niks weet nie.
Daarom bid ons voortdurend dat God ons meer kennis van Hom sal gee.
Ons twyfel nie daaraan dat die Here Hom voortdurend meer en meer aan ons bekend sal maak nie, want Hy het beloof en sal.
Hy doen dit ook inderdaad! Daarvoor gebruik Hy ons eie verantwoordelikheid: Hy gebruik sy Woord en sy Gees om ons kennis uit te brei.
Dit beteken dat Hy eis dat ons sy Woord sal bestudeer en sorg dat ons die inhoud ken.
Dit is ook waarop ons hoop en ons gebede gegrond is!
As God van die verbond, openbaar Hy Hom nie net in sy Woord nie, maar ook in die sakramente. Die sakramente bevestig sy Goddelike werking met ons:
Die Doop bevestig sy sluiting van die verbond met ons en die Nagmaal sy verlossing en versoening vir elkeen van ons.
Albei die sakramente openbaar en bevestig ook die absoluutheid waarmee ons God die magte van die hel verpletter.
Die Here lê sy Naam op ons: Numeri 6:23-27.
Spreek met Aäron en sy seuns en sê: So moet julle die kinders van Israel seën deur vir hulle te sê: Die HERE sal jou seën en jou behoed; die HERE sal sy aangesig oor jou laat skyn en jou genadig wees; die HERE sal sy aangesig oor jou verhef en aan jou vrede gee. So moet hulle dan my Naam op die kinders van Israel lê; en Ék sal hulle seën. (Numeri 6:23-27 AFR53)
So verlig God ons om in sy liefde en in sy lig te kan lewe. So maak Hy ons in ons kennis opgewasse om sy Naam ook teen die sonde van die wêreld te kan verdedig en uit te dra.
2. Dis ook 'n gebed dat ons die Naam van die Here mag bely
Ons het die roeping (opdrag) van God af ontvang om sy Naam wat vir die ongelowiges verborge is, te bely.
Ons moet die heiligheid daarvan voortdurend verkondig en ons moet die Naam van God roem, loof en prys.
Die Here het die mens juis geskape om Hom te roem en te prys. Sy openbaring se doel is dan ook juis dat ons Hom moet roem en prys omdat ons deur sy openbaring weet Wie Hy is.
Watter mens is daar wat nie die trou en die sorg en die liefde van die Here nodig het nie?
Ons almal het dit nodig, Ons sal net daarvan weet - en meer daarvan verstaan as ons die Here beter ken.
Daarom is dit bloot logies dat ons die Here meer en beter sal roem en prys en bely as ons Hom beter ken.
Dit is dus 'n verdere rede waarom ons moet bid dat die Here sy Naam onder ons moet heilig - aan ons moet openbaar.
In ons belydenis kom uit dat ons in die Naam van die Here bely dat ons aan Hom behoort. Toe ons gedoop is en elke keer as ons Nagmaal vier, bevestig die Here sy trou en sy liefde aan ons.
Afgesien daarvan dat ons dit vir onsself nodig het om dit te weet, dring hierdie dinge ons om God se Naam te bely.
In die belydenis van sy Naam kom dan uit dat ons moet bely hoe die Here se trou ons bewaar en beskerm en hoe sy liefde ons ons sondes vergewe en sin aan ons lewens gee.
Om te bely dat ons aan die Here behoort, beteken ook dat die Here ons heilig maak.
Uit onsself kan ons nooit heilig wees nie. Nie eers Adam en Eva wat volmaak geskape was, het dit reggekry nie.
Maar in die Here Jesus Christus word ons deur God heilig gemaak.
Dit beteken dat ons daaglikse werk - net soos ons aanbidding - 'n belydenis moet wees dat ons deel gemaak is van die heiligheid van God.
Om die Naam van God te bely, sluit in 'n sekere sin ook aan by die gelykenis wat die Here Jesus van die talente vertel het.
Ons mag nie lui wees en ons roeping om die Here te bely, gaan begrawe nie.
Ons kan nie die Here se Naam net bely as ek in my binnekamer bid nie.
In my hele lewe moet hierdie getuienis uitgebasuin word..
Waarom moet ons die Here se Naam bely? Is dit net omdat Hy my belydenis wil hoor en dat Hy kan seker maak dat ek Hom aanbid?
Nee! My belydenis van sy Naam is ook 'n wekroep teenoor alle mense om te weet Wie die Here is, en dat hulle Hom ook dan kan ken en aanbid en bely.
Die heiligheid van die Naam van die Here moet ook inwerk in my totale menswees in.
Heilig wees beteken juis om vir God afgesonder te wees.
Dit beteken dat my belydenis van die heiligheid van God se Naam, ook 'n getuienis en bewys is daarvan dat my hele lewe in diens van God se eer staan.
Wie van ons is so bekwaam dat Hy nie nodig het dat die Here hom bekwaam moet maak om sy Naam en sy heiligheid te bely nie?
Dit sou verregaande van enige een van ons wees om te wil dink dat ons tot so-iets in staat is.
Daarom is dit aboluut nodig dat ons moet bid dat die Here ons bekwaam maak tot heiligheid en tot belydenis van sy Naam.
3. Dis verder ook 'n gebed dat God aan ons die verborgenheid van God se Naam mag openbaar.
Die gebed sluit ook in dat die Here vir ons onderskeidingsvermoë gee.
As iemand die Here wil dien, is dit vir die Here net aanvaarbaar as hierdie aanbidding gebeur binne die grense wat God self daarvoor neerlê.
As mens jou eie manier van aanbidding uitoefen, verwerp die Here dit en noem Hy dit eiewillige godsdiens. Hy aanvaar nie so-iets nie.
Daarom is die gebed dat die Here sy Naam ook in my lewe moet heilig so ontsettend belangrik:
Dit beteken dat die Here my in my onderskeiding moet lei dat ek presies kan verstaan wat reg en verkeerd is vir Hom en sy eer.
Dit beteken dat ek ook kan onderskei watter van die mense rondom my dinge reg en tot sy eer doen in hulle aanbidding en lewensstyl.
Hiedie onderskeiding sal maak dat ek my aanbidding kan bring saam met die wat die Here reg en met waarheid in hulle binneste dien.
Kom ons lees wat leer ons belydenis hieroor in die Heidelbergse Kategismus Sondag 47:
Slotpsalm 149:1, 2.
Datum: 15 Mei 2005 (aandf).